แคว้นลูฮันสก์

แคว้นลูฮันสค์ (ยูเครน: Луганська область, อักษรโรมัน: Luhanska oblast) หรือเรียกว่า ลูฮันสค์ชือนา (Луганщина) เป็นแคว้นที่ตั้งอยู่ทางทิศตะวันออกที่สุดของประเทศยูเครน มีศูนย์กลางการบริหารตั้งอยู่ที่นครลูฮันสค์ แคว้นแห่งนี้ได้รับการจัดตั้งขึ้นใน ค.ศ. 1938 และเคยใช้ชื่อว่า แคว้นโวโรชีลอฟกราด จนถึง ค.ศ. 1958 และถูกเปลี่ยนกลับมาใช้ชื่อนั้นอีกครั้งในช่วง ค.ศ. 1970 ถึง 1991 ก่อนเหตุการณ์การรุกรานยูเครนโดยรัสเซีย จำนวนประชากรของแคว้นได้รับการประมาณการอยู่ที่ 2,102,921 คน นครที่สำคัญในแคว้นลูฮันสค์ ได้แก่ อัลแชวสค์, อันตราตซึต, บรียันกา, กาดีอิวคา, คีรอฟสค์, คราสโนดอน, ครุสตัลนึย, ลูฮันสค์, ลือซือชันสค์, แปร์โวมัยสค์, รอแวญกือ, รูบิฌแน, ซีเวียโรดอแนตสค์ และสแวร์ดลอฟสค์ โดยพื้นที่ทั้งหมดของแคว้นตั้งอยู่ในภูมิภาคดอนบัส ใน ค.ศ. 2014 พื้นที่ขนาดใหญ่ของแคว้น รวมถึงเมืองหลวงลูฮันสค์ ได้ตกอยู่ภายใต้การควบคุมของกลุ่มแบ่งแยกดินแดนที่ได้รับการสนับสนุนจากรัสเซีย ซึ่งได้ประกาศจัดตั้งสาธารณรัฐประชาชนลูฮันสค์ นำไปสู่สงครามต่อต้านกองกำลังรัฐบาลยูเครน นับตั้งแต่การรุกรานยูเครนโดยรัสเซียใน ค.ศ. 2022 พื้นที่เกือบทั้งหมดของแคว้นได้ตกอยู่ภายใต้การยึดครองของรัสเซีย และกลายเป็นสมรภูมิของการสู้รบอย่างหนัก ซึ่งยังคงดำเนินต่อไปในบางพื้นที่ ในช่วงปลายเดือนกันยายน ค.ศ. 2022 รัสเซียได้ประกาศผนวกดินแดนแคว้นนี้ทั้งหมดร่วมกับแคว้นอื่นอีกสามแห่ง ทว่าการผนวกดินแดนดังกล่าวไม่ได้รับการยอมรับจากประชาคมระหว่างประเทศ ทั้งนี้ เจ้าหน้าที่ที่ได้รับการสนับสนุนจากรัสเซียอ้างในเดือนกรกฎาคม ค.ศ. 2025 ว่ากองกำลังรัสเซียสามารถยึดพื้นที่ส่วนสุดท้ายที่ยูเครนถือครองในแคว้นลูฮันสค์ได้แล้ว ทำให้ภูมิภาคทั้งหมดตกอยู่ภายใต้การควบคุมของตน และพวกเขาได้กล่าวอ้างเช่นเดิมอีกครั้งในเดือนเมษายน ค.ศ. 2026 ทว่าทางฝั่งยูเครนได้ปฏิเสธข้อกล่าวอ้างดังกล่าว หมายเหตุ อ้างอิง